અત્યાર સુધી #MeToo ચળવળમાં સામે આવેલા ક્ષેત્રોમાં આક્ષેપો થયા એ એક સામાન્ય ભારતીય માટે નવાઈ પમાડનારા નહોતા જ. નવાઈ ખાલી એટલી જ વાતની હતી કે આટલા વર્ષે પણ ખઈબધેલા મહાનુભાવો સામે આક્ષેપ કરનાર બહાદુર બહાર આવ્યા ખરા. અંદરખાને થતી ચર્ચામાં સૌથી જોરદાર ચર્ચા રાજકારણની થાય છે. એટલે નવાઈ તો ત્યારે લાગે જ્યારે #MeToo ચળવળનું નાળચું રાજકારણ તરફ ફંટાય. રાજકારણીઓના પ્રપંચને નજીકથી જાણનારા તો ત્યાં સુધી કહે છે કે જો ભારતીય રાજકારણમાં #MeToo ચળવળ ચાલુ થાય તો કોંગ્રેસ અને ભાજપ બંનેની છાવણીમાં માત્ર જાહેરસભાના માંડવા જ બચે. સંસદથી નગરપાલિકા ને પંચાયત સુધી નેતાઓ અને કાર્યકર્તાઓ ગાયબ થઈ જાય.અમેરિકામાં હોલિવૂડના બાદશાહ હાર્વી વેનસ્ટેન સામે #MeToo ચળવળ શરૂ થઈ એ પછી ત્યાંના પોલિટિક્સમાં પણ #MeTooનો ગણગણાટ શરૂ થયો હતો. સીધી રીતે કોઈએ કોઈના પર આક્ષેપ ન કર્યો, પણ અમેરિકાના સૌથી ધનાઢ્ય અને વિકસિત ગણાતા કેલિફોર્નિયા રાજ્યની 140 અગ્રણી મહિલાઓએ રાજકારણમાં મહિલાઓની જાતીય સતામણી સામે પોતાનો વિરોધ પ્રગટ કરતો પત્ર જારી કર્યો હતો, તેમાં રાજ્યનું પ્રતિનિધિત્વ કરનારા મહિલા નેતાઓનો પણ સમાવેશ થતો હતો. અમેરિકાના બંને રાજકીય પક્ષ ટ્રમ્પ શાસિત ડેમોક્રેટ્સ અને હિલેરી ક્લિન્ટન વાળા પક્ષ રિપબ્લિકનના મહિલા નેતાઓએ પણ એ પત્ર પર સહી કરી હતી. એ પછી રાજકારણમાં પણ #MeTooની શરૂઆત થઈ ગઈ હતી..